На български Марио Варгас Льоса с „Квартал Петте кьошета“ | МИКА: Музика и лайфстайл
На български Марио Варгас Льоса с „Квартал Петте кьошета“
Излезе от печат „Квартал Петте кьошета“, най-новият роман на Марио Варгас Льоса, който затвърждава репутацията му на писател с колосална социална ангажираност.
„Квартал Петте кьошета“ (превод: Емилия Юлзари, изд. Колибри) осветлява мрачната територия, на която се пресичат интересите на политиката и журналистиката. „Идеята за този роман се зароди с образа на две приятелки, които неочаквано и за самите себе си една нощ се отдават на бурно еротично преживяване.“ С тези думи Марио Варгас Льоса описва как е започнал последната си засега творба, чието заглавие носи името на един от емблематичните квартали на стара Лима. Верен на стила си, авторът изгражда и втора сюжетна линия около събитията от последните месеци на диктатурата на Алберто Фухимори. В този втори план преобладава една болезнена за писателя тема – злокобната роля на жълтата преса, която в търсенето на скандални сензации превръща достойната журналистическа професия в неморален и долнопробен инструмент, използван безскрупулно от властимащите за сплашване и изнудване на противниците им.
Нобеловият лауреат за литература Марио Варгас Льоса е сред величията на съвременната латиноамериканска проза. Литературната кариера на испанско-перуанския писател преминава през главозамайващи смени на идеологии и политически режими, на фалшиви герои и обречени битки, през различни стилове и техники на писане, които винаги, в препускащия ход на времето, се опитват да уловят трудната съдба на Латинска Америка и нейната мъчителна, но вечна жажда за свобода. Варгас Льоса съчетава криминални мистерии с исторически факти, политическа алегория с непоколебима социална критика – всичко това облъхнато от брилянтно чувство за хумор. Творби като „Кой уби Паломино Молеро?“, „Литума в Андите“, „Герой по неволя“ и „Зелената къща” свидетелстват за ангажираността на писателя с темата за същността на перуанското общество и неговите дехуманизирани механизми за подчинение и контрол.
Ново луксозно издание на „Младите лъвове” от Ъруин Шоу